РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број 06-2/120-15

1. април 2015. године

Б е о г р а д

З А П И С Н И К

ДВАДЕСЕТДЕВЕТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

ПЕТАК, 13. МАРТ 2015. ГОДИНЕ

Седница је почела у 10.00 часова.

 Седницом је председавао Александар Сенић, председник Одбора. Седници су присуствовали чланови Oдбора: Нинослав Гирић, Весна Марковић, Катарина Шушњар, Ирена Алексић, Бранко Ружић, Ласло Варга, Душица Стојковић и заменик члана Драган Половина. Седници нису присуствовали чланови Одбора Александра Томић, Биљана Пантић Пиља, Драган Шормаз, Иван Бауер, Гордана Чомић, Наташа Вучковић и Бојан Костреш.

 Седници је присуствовао и Милован Миловановић, директор Управе за спречавање прања новца при Министарству финансија.

На предлог председника Одбора једногласно је усвојен следећи

**Д н е в н и р е д**

1. Предлог закона о ограничавању располагања имовином у циљу спречавања тероризма, који је поднела Влада (број 011-3909/14 од 31. октобра 2014. године), у начелу.

**Тачка 1.**

Председник Одбора отворио је прву тачку Дневног реда - Предлог закона о ограничавању располагања имовином у циљу спречавања тероризма и дао реч представанику предлагача М. Миловановићу који је навео да овај Предлог закона има за циљ усаглашавање постојећег закона са резолуцијама Савета безбедности УН 1267 из 1999. године и 1373 из 2001. године као и Уредбе Савета ЕУ 2580 из 2001. године о специфичним рестриктивним мерама против одређених лица и субјеката у циљу борбе против тероризма. Резолуције Савета безбедности УН и Уредба Савета ЕУ 2580 обавезују државе потписнице тј. чланице да успоставе законске механизме за такозвано замрзавање имовине лицима која се нађу на листама терориста, њихових финансијера и помагача. Ове листе утврђује Савет безбедности УН, сваке године се ажурирају, тако да уколико се неко лице са листе нађе у државни потписници тј. чланици, та држава мора да замрзне средства тих лица док су на поменутим листама терориста.

А. Сенић је питао прво - зашто је у предлогу закона прописано да се за утврђивање кривичног дела тероризма тражи и умишљај, друго - зашто се у члану којим је прописано да се прилажу подаци о лицу за које се сумња да је терориста не траже и докази о томе, треће – зашто је прописано да је неопходан рок од шест месеци за примену закона. М. Миловановић је одговорио да је тај рок прописан из разлога што је потребно урадити припреме за примену закона али то не значи да не постоји могућност да са применом овог закона почне раније. Што се тиче питања зашто се не траже докази, одговорио је да овај поступак није кривични поступак, већ само мера заштите да се обезбеди да лице које је на листи не пренесе средства у неку другу државу. Што се тиче члана у коме је прописан умишљај за извршење дела, то је преписао из резолуције УН.

Како се више нико није јавио за реч, председник Одбора је ставио Предлог закона о ограничавању располагања имовином у циљу спречавања тероризма на гласање. Предлог закона је усвојен једногласно.

На седници Одбора вођен је тонски запис.

 Седница је завршена у 10.15 часова.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Александар Сенић